Go ikaega ka Modimo go ile ga thusa batho ba le bantsi. Ka sekai: Mara o ne a setse a le bokoa ka ntlha ya go tshwenyega thata mo maikutlong ka nako e telele fa a ne a swelwa ke morwawe yo o esi mo kotsing ya koloi. * O ne a tlalelwa mme a leka go ipolaya. Le fa go ntse jalo, gone jaanong, o tsoga phakela moso mongwe le mongwe go dira ditiro tsa ntlo ya gagwe. O rata go reetsa mmino le go thusa ba bangwe. Tsholofelo ya gore “go tlile go nna le tsogo ya ba ba siameng mmogo le ba ba sa siamang,” e ile ya fokotsa botlhoko jwa loso lo lo setlhogo lwa morwawe yo a mo ratang e bile e ile ya nonotsha tumelo ya gagwe mo Modimong. (Ditiro 24:15) E re ka Mara a ise a ko a eletse go tshwana le moengele kwa legodimong, mafoko a Pesalema 37:11 a ile a mo ama pelo: “Bapelonomi ba tlaa rua lefatshe; ba tlaa inatefisa mo letlotlong la kagiso.”